b'\n_START_ARTICLE_\nIstorinis romanas\n_START_PARAGRAPH_\nIstorinis romanas\xc2\xa0\xe2\x80\x93 romano tipas; jam priklauso romanai, kuriuose vaizduojami istoriniai asmenys ar \xc4\xafvykiai. Klasikin\xc4\xaf istorinio romano model\xc4\xaf suk\xc5\xabr\xc4\x97 \xc5\xa1kot\xc5\xb3 ra\xc5\xa1ytojas Valteris Skotas.\n_START_SECTION_\nStilius ir temos\n_START_PARAGRAPH_\nMeninio poveikio siekiama i\xc5\xa1mon\xc4\x99 derinant su istorine tiesa. Susiformavo romantizmo laikotarpiu, pradininkas\xc2\xa0\xe2\x80\x93 \xc5\xa1kot\xc5\xb3 ir angl\xc5\xb3 ra\xc5\xa1ytojas V. Skotas. Istoriniame romane paprastai parodomi b\xc5\xabdingi istoriniai epochos bruo\xc5\xbeai, perteikiamas jos koloritas, problemos ir realijos, atskleid\xc5\xbeiamas istorin\xc4\x97s asmenybes santykis su epocha, sukuriama apibendrinta istorinio proceso vizija. Kai autoriui ma\xc5\xbeai r\xc5\xabpi istorin\xc4\x97 tiesa, o praeities atributai sudaro tik fon\xc4\x85 intriguojantiems veik\xc4\x97j\xc5\xb3 nuotykiams pavaizduoti, priart\xc4\x97ja prie nuotyki\xc5\xb3 arba detektyvinio romano. Siekdami istorinio epochos paveikslo autenti\xc5\xa1kumo, autoriai da\xc5\xbenai \xc4\xaf vaizd\xc5\xb3 sistem\xc4\x85 \xc4\xafjungia dokumentik\xc4\x85, istorini\xc5\xb3 asmenybi\xc5\xb3 biografij\xc5\xb3 faktus, istorini\xc5\xb3 \xc4\xafvyki\xc5\xb3 liudinink\xc5\xb3 pasakojimus. Kartais istorin\xc4\x97s asmenyb\xc4\x97s, istoriniai \xc4\xafvykiai yra s\xc4\x85lygin\xc4\x97 priemon\xc4\x97 gyv. meto vaizdams kurti; tuo atveju ribojasi su filosofiniu, psichologiniu ar kitais romano tipais.'